หุ้นเอเชียผันผวน หลัง GDP ญี่ปุ่นหดตัวแรง วิตกสหรัฐ-จีนเลื่อนเจรจาการค้า
หุ้นเอเชียผันผวน หลัง GDP ญี่ปุ่นหดตัวแรง วิตกสหรัฐ-จีนเลื่อนเจรจาการค้า
หุ้นเอเชียผันผวน หลัง GDP ญี่ปุ่นหดตัวแรง วิตกสหรัฐ-จีนเลื่อนเจรจาการค้า
17 ส.ค. 2563

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้าวันนี้ หลังจากทางการญี่ปุ่นเผยตัวเลขผลิตภัณฑ์มวลรวมภายในประเทศ (GDP) ไตรมาส 2 หดตัวรุนแรงสุดเป็นประวัติการณ์ นอกจากนี้ ตลาดยังได้รับแรงกดดันจากการที่จีนและสหรัฐเลื่อนการเจรจาเพื่อทบทวนข้อตกลงการค้าเฟสแรกที่กำหนดไว้ในวันเสาร์ที่ 15 ส.ค. โดยระบุว่ามีความขัดแย้งในเรื่องกำหนดเวลา และต้องการให้เวลาจีนในการซื้อสินค้าสหรัฐเพิ่มมากขึ้น
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,189.48 จุด ลดลง 99.88 จุด, -0.43% ดัชนี SSE Composite ตลาดหุ้นจีนเปิดวันนี้ที่ 3,373.9 จุด เพิ่มขึ้น 13.8 จุด, +0.41% ดัชนี HSI ตลาดหุ้นฮ่องกงเปิดวันนี้ที่ 25,212.28 จุด เพิ่มขึ้น 29.27 จุด, +0.12% ดัชนี TAIEX ตลาดหุ้นไต้หวันเปิดวันนี้ที่ 12,813.94 จุด เพิ่มขึ้น 18.48 จุด, +0.14% ดัชนี FTSE STI ตลาดหุ้นสิงคโปร์เปิดวันนี้ที่ 2,580.56 จุด ลดลง 0.76 จุด, -0.03% ตลาดหุ้นมาเลเซียเปิดวันนี้ที่ 1,561.94 จุด ลดลง 2.65 จุด, -0.17% ส่วนตลาดหุ้นเกาหลีใต้ปิดทำการในวันนี้
ทั้งนี้ สำนักงานคณะรัฐมนตรีญี่ปุ่นเปิดเผยในรายงานเบื้องต้นวันนี้ว่า ผลิตภัณฑ์มวลรวมภายในประเทศ (GDP) ไตรมาส 2/2563 หดตัวลง 27.8% เมื่อเทียบเป็นรายปี ซึ่งเป็นการหดตัวรุนแรงสุดเป็นประวัติการณ์ เนื่องจากกิจกรรมทางเศรษฐกิจของญี่ปุ่นได้รับผลกระทบอย่างหนักจากการแพร่ระบาดของไวรัสโควิด-19
นอกจากนี้ นักลงทุนยังวิตกกังวลหลังจากมีรายงานข่าวว่า สหรัฐและจีนได้ยกเลิกแผนการที่จะประชุมทางไกลในช่วงสุดสัปดาห์ที่ผ่านมาเพื่อประเมินความคืบหน้าของข้อตกลงการค้าเฟสแรก โดยรายงานข่าวระบุว่า การประชุมดังกล่าวระหว่างนายหลิว เหอ รองนายกรัฐมนตรีจีนและนายโรเบิร์ต ไลท์ไฮเซอร์ ผู้แทนการค้าของสหรัฐนั้น ได้ถูกเลื่อนออกไปอย่างไม่มีกำหนด